L-ITS b'kors ta' taħriġ għas-sensara u l-aġenti tal-proprjetà
Imtella' Lulju 29, 2020 - Aġġornata 29 Ta' Lulju, 2020 5:16pm Minn Ottubru li ġej, l-Istitut għall-Istudji Turistiċi se joffri kors ta' taħriġ għas-sensara u l-aġenti tal-proprjetà li għandu jwassal biex jiksbu liċenzja valida ħalli jkunu jistgħu jaħdmu fis-settur. Il-kors li tfassal b'kollaborazzjoni mal-Assoċjazzjoni tal-Iżviluppaturi jinkludi fost oħrajn lezzjonijiet dwar l-aspetti legali, finanzjarji u soċjali tas-settur. Bil-liġi l-ġdida, l-aġenti tal-proprjetà huma obbligati li sal-aħħar tas-sena d-dieħla jkunu liċenzjati. Min jinqabad jaħdem mingħajr liċenzja jista' jeħel multa sa €20,000. Il-liġi ma tapplikax biss għal min ma jagħmilx iktar minn żewġ tranżazzjonijiet fis-sena. Il-Ministru Ian Borg u s-Segretarju Parlamentari Chris Agius qalu li l-kors se jagħti l-ħiliet neċessarji lill-aġenti tal-proprjetà biex jagħtu pariri professjonali lill-konsumaturi. Il-Ministru Julia Farrugia Portelli qalet li b'dan il-kors, l-ITS se jgħin biex il-qasam tal-proprjetà jkompli jikkontribwixxi fit-tkabbir ekonomiku.